Vrystaatse padkrisis word net erger | Netwerk24
Deur Alet van der Walt 10 Mei 2021 15:43
Die Harmonia-pad buite Ficksburg is weer in 'n grondpad omskep omdat die teeroppervlak verbrokkel het en onbegaanbaar was. Foto: Verskaf
Bykans twee maande nadat inwoners van Ficksburg die paaie om die dorp uit protes teen die vervalle toestand daarvan versper het, is daar gemengde resultate.
Friedl von Maltitz, streekverteenwoordiger van Vrystaat Landbou (VL), het gesê die grootste uitdagings is 'n gebrek aan geld en kundigheid en die masjinerie wat aanhoudend breek.
Volgens hom is die werk aan die Harmonia-pad, wat boere gevra het eerder 'n grondpad gemaak moet word in plaas daarvan om die vervalle teerpad aan te hou lap, is 90% voltooi.
Dié pad, wat die LUR van polisie, paaie en vervoer, Sam Mashinini, moes ry om te vergader met die ontevrede gemeenskap, was weens die slaggate en 'n verbrokkelde teeroppervlak in 'n haglike toestand.
"Daar is geen standaardwerkwyse waarop paaie herstel word nie. Elkeen doen sy eie ding en daar is nie aanvaarbare resultate nie," het hy gesê.
Dit blyk van die mengsels wat gebruik word om die slaggate op te vul, is van 'n swak gehalte, terwyl die padwerkers ook te min daarvan kry om hul werk reg te doen.
Von Maltitz het gesê 'n kontrakteur het blykbaar reeds geloop omdat hy nie betaal is nie.
Daar is geen standaardwerkwyse waarop paaie herstel word nie. Elkeen doen sy eie ding en daar is nie aanvaarbare resultate nie.
Hy hoop egter dat daar in die boekjaar wat pas aangebreek het, genoeg geld hiervoor sal wees.
Gerhard Olivier van Clocolan het gesê omdat die Oos-Vrystaat se paaie so swak is, wil van die skole nie meer hul busse gebruik nie. Mense moet nou ten duurste betaal vir minibussies om hul kinders te vervoer.
Intussen is boere en ander inwoners van die Goudveld ook op die oorlogspad omdat die paaie daar al hoe meer verval.
Maxi Badenhorst, die DA se hoofsweep in die Matjhabeng-munisipaliteit, het op 30 April in 'n brief aan Mashinini geëis dat ingegryp word.
Dit kom nadat Muller Mekgwe, 'n senior amptenaar van die paaiedepartement, die gebied saam met haar besoek het en belowe het dat die herstelwerk reeds op 13 April sou begin.
Slaggate soos dié skep 'n groot gevaar vir padgebruikers Foto: Verskaf
Die R70 tussen Ventersburg en Odendaalsrus is vol slaggate, wat daagliks groter en dieper uitgetrap word.
Terwyl daar sedert verlede jaar aan die R70 tussen Ventersburg en Senekal gewerk is, het gate reeds weer op sommige plekke op die nuwe oppervlak gevorm.
Paaie in die gebied rondom Welkom verval al hoe meer. Foto: Verskaf
Dit is ook nie duidelik wanneer die pad voltooi sal wees nie.
Van Hennenman af is die S175-pad na Kroonstad nou bykans onbegaanbaar en die slaggate word net al hoe groter.
Tussen Hennenman en Virginia is die pad ook besig om te agteruit te gaan en al hoe meer slaggate kom hier voor.